Dawk il-pajjiżi li se jkunu qed ineħħu restrizzjonijiet biex persuna tidħol fil-pajjiż, biċ-Ċertifikat ta' vaċċinazzjoni bħala prova ma jistgħux jissoġġettaw lil persuni deħlin fihom, għal aktar restrizzjonijiet bħall-ittestjar, kwarantina jew inkella iżolament. Dan ifisser illi jekk beħsiebek issiefer f'pajjiż ieħor ladarba joħroġ id-Digital Green Ceritificate tal-UE u tkun ħadt il-vaċċin, huwa dan id-dokument biss li inti għandek tippreżenta qabel tidħol fil-pajjiż. Dan huwa ċċarat f'riżoluzzjoni dwar iċ-ċertifikat ewropew tal-vaċċin, li kienet approvata mill-Parlament Ewropew din il-ġimgħa stess. Dan iċ-ċertifikat mistenni jkun il-liċenzja li diversi pajjiżi qed jistennew biex ikunu jistgħu jaċċettaw turisti fi ħdanhom. Malta diġà ppubblikat iċ-ċertifikat tal-vaċċin tagħha għall-użu tal-Maltin u l-Għawdxin iżda trid tiffirma ftehim bilaterali jew tistenna id-Digital Green Certificate sakemm tibda tilqa' aktar u aktar turisti f'pajjiżna, biċ-ċertifikat tal-vaċċin biss - minflok b'test ukoll. Din l-istess riżoluzzjoni tagħmilha ċara illi pajjiż jibqa' jkollu d-dritt li jagħżel hu x'miżuri u restrizzjonijiet lokali jwettaq, fir-rigward tal-Covid-19. L-importanza tal-proporzjonalità fid-deċiżjoni li titnaqqas il-libertà ta' persuna fl-UE Il-Parlament Ewropew ifakkar li dan iċ-ċertifikat qed jingħata dejjem fid-dawl tal-fatt li ċittadini għandhom dritt tal-libertà tal-moviment, għalkemm din il-libertà tista' tittieħed parti minnha meta l-pajjiż ikun qed jiffaċċja pandemija jew theddid relatat ma' saħħa, sakemm il-miżuri jsiru "bi proporzjonalità." Simili għal dak ta' Malta iċ-ċertifikat għandu jkun diġitali jew karta, stati membri jridu jaċċertaw l-awtentiċità taċ-ċertifikat u jkun dokument li faċilment jinqara Flimkien ma' dan kollu, il-Parlament Ewropew qed jgħid li apparti dan iċ-ċertifikat għandu jkun hemm ċertifikat ieħor, li diġà qed jintuża minn ċerti pajjiżi fl-UE u li juri illi persuna kellha l-Covid-19 iżda fieqet fl-aħħar 180 jum. Il-Parlament qed jisħaq illi ċ-ċertifikat jeħtieġ ikollu informazzjoni bżonnjuża biss u li dik l-informazzjoni ma tistax tinżamm mill-istess Gvern tal-pajjiż. Fil-fatt il-Parlament Ewropew qed jisħaq li Gvernijiet ta' Stati Membri ma jistgħux joħolqu database li fih jkun hemm l-informazzjoni relatata ma' dan id-dokument. Ir-riżoluzzjoni tgħid li dan iċ-ċertifikat (għalissa) se jdum applikabbli għal 12-il xahar u dejjem skont żviluppi mediċi u fix-xjenza li jkunu qed iseħħu fir-rigward tal-Covid-19. Il-Parlament Ewropew iżda qed jinsisti li din hija miżura temporanja u qed jinsisti wkoll li d-Digital Green Pass m'għandux jintuża biex inaqqas minn libertajiet oħrajn. Dan iċ-ċertifikat irid jingħata b'xejn għalkemm jista' jkun ikkunsidrat ħlas f'każ ta' xi ħadd li jitilfu diversi drabi - l-aktar sabiex ikun miġġieled kull forma ta' abbuż u ċertifikati foloz li jistgħu jsiru. Il-Plenarja tal-Parlament Ewropew approvat ir-Regolamenti l-ġodda dwar iċ-Ċertifikat COVID Diġitali tal-UE b'546 voti favur, 93 kontra u 51 astensjoni (Ċittadini tal-UE). It-test issa jrid jiġi adottat formalment mill-Kunsill u jkun ippubblikat fil-Ġurnal Uffiċjali, għal dħul fis-seħħ immedjat u jibda japplika mill-1 ta' Lulju 2021.